R. Žiak, poslanec: (2003-09-23):
Ja chcem poďakovať všetkým poslancom, menovite Gabovi Karlinovi, ktorý v prvom čítaní vystúpil na podporu Starej Ľubovne, zároveň Tónovi Blajskovi, ktorý predložil pred niekoľkými minútami svoj návrh, takisto pani poslankyni Sabolovej, že majú záujem o situáciu v Starej Ľubovni, pretože je ozaj veľmi vážna. Situáciu poznám veľmi dobre preto, že žijem v Starej Ľubovni, som občan Starej Ľubovne, pôsobil som tam jednak v samospráve, jednak v štátnej správe a dokonale poznám tento región. Nechcem spomenúť tie isté argumenty, ktoré odzneli, chcem len doplniť pri svojom odôvodnení tohto návrhu ešte jeden fakt, že ak hovoríme ako o štatistických údajoch, aká je zamestnanosť, treba brať do úvahy aj, aká je zamestnanosť v danom okrese. A práve v tejto oblasti zohráva veľmi významnú úlohu aj práve úrad práce, pretože práve Stará Ľubovňa a okolité obce sú poznačené dlhé roky tým, že ľudia nemajú šancu si nájsť prácu, ale riešia to tým, že odchádzajú do zahraničia, či do Spojených štátov amerických, do Nemecka, do Čiech, inde. Má to dopad, samozrejme, na mladé rodiny, na rozvodovosť a na iné faktory. Takže je to zlá situácia, a preto dovoľte mi, aby som predložil pozmeňujúci návrh. Navrhujem v prílohe č. 1 doplniť sídla územných úradov o Starú Ľubovňu a v prílohe č. 2 vypustiť zo sídla územného úradu Kežmarok územný obvod Stará Ľubovňa. Ďakujem za pozornosť. Z. Martináková, podpredsedníčka NR SR: Pán poslanec Zubo je ďalší prihlásený do rozpravy, po ňom v rozprave vystúpi pán poslanec Novotný. S. Zubo, poslanec: Vážená pani predsedajúca, vážený pán minister, vážené kolegyne, vážení kolegovia, v rámci otvoreného pripomienkového konania k návrhu zákona o orgánoch štátnej správy v oblasti sociálnych vecí, rodiny a služieb zamestnanosti boli vznesené pripomienky zo strany Okresného úradu v Žiari nad Hronom, odboru sociálnych vecí okresného úradu, k týmto otázkam v súvislosti s návrhom zriaďovania špecializovanej štátnej správy v oblasti sociálnej starostlivosti v menovaných okresoch Žiar nad Hronom, Žarnovica a Banská Štiavnica. Predmetom týchto diskusií a hľadania riešenia v predmetnej veci bola i interpelácia, ktorú som vzniesol na pána ministra práce, sociálnych vecí a rodiny. Žiaľ, tá odpoveď, ktorú som dostal, neuspokojila ani mňa, ani občanov menovaných okresov, preto pristupujem v súčasnosti k tej situácii, že fakticky bol som donútený vystúpiť v rámci pripomienkového konania a predložiť pozmeňujúci návrh k návrhu zákonu o orgánoch štátnej správy v oblasti sociálnych vecí, rodiny a služieb zamestnanosti v nasledovnom znení. V prílohe č. 1 s názvom Zoznam sídiel územných úradov štátnej správy v oblasti sociálnych vecí, rodiny a služieb zamestnanosti navrhujem sídlo územného úradu pod poradovým č. 27 Banská Štiavnica zameniť sídlom Žiar nad Hronom, teda zmeniť navrhované sídlo Banská Štiavnica na sídlo Žiar nad Hronom. Uvedený bod č. 27 uvedenej prílohy č. 1 bude teda znieť: „Žiar nad Hronom“. Po druhé, v prílohe č. 2 s názvom Zoznam územných obvodov územných úradov štátnej správy v oblasti sociálnych vecí, rodiny a služieb zamestnanosti navrhujem nahradiť sídlo územného úradu pod poradovým č. 27 Banská Štiavnica sídlom Žiar nad Hronom. Uvedený bod č. 27 uvedenej prílohy č. 2 v stĺpci sídlo územného úradu bude teda znieť: „Žiar nad Hronom“. K týmto návrhom ma vedie tá skutočnosť, že k predmetnej veci sa vyjadril celý okruh tak okresných funkcionárov, ako i starostov, ktorých konštatovanie ste si mohli ísť sami pozrieť, pretože bolo dané k dispozícii do lavíc poslancom Národnej rady. A to konštatovanie, ktoré tam bolo uvedené, si myslím, je viac ako logické. Hovorí o tom aj súčasná situácia, ale aj dlhodobo sledovaný vývoj v Žiari nad Hronom, kde sa jednoznačne hovorí, že najväčší populačný potenciál sa nachádza v tomto okrese a sú reálne predpoklady, že i v tomto okrese bude najviacej úloh potrebných zabezpečovať v stanovenej oblasti. Kým v okrese Banská Štiavnica žije 17 151 obyvateľov, zo sledovaných okresov predstavuje len 18 % obyvateľov, v okrese Žarnovica je to 27 634 obyvateľov, predstavuje to 26 % obyvateľov sledovaných okresov, v samotnom okrese Žiar nad Hronom je to až 48 125 obyvateľov, čo predstavuje z celkového počtu menovaných troch okresov až 52 % obyvateľov. Teda reálny predpoklad je, že i vo vzťahu k plneniu úloh v príslušnej oblasti najviacej, ak to tak môžem povedať, zákazníkov bude z okresu Žiar nad Hronom. Obdobná situácia je v počte obcí spadajúcich pod sídla jednotlivých okresov. Okres Banská Štiavnica má 14 obcí, čo predstavuje z celkového počtu sledovaných okresov 22 %, okres Žarnovica má 16 obcí, predstavuje to v sledovaných okresoch 26 %, a okres Žiar nad Hronom má 33 obcí, čo z celkového počtu predstavuje nadpolovičnú väčšinu, 52 % všetkých obcí v sledovaných okresoch. Zrejme i z toho je zrejmé, že súčasný stav okresu Žiar nad Hronom čo do počtu predstavuje v sledovaných okresoch viac ako 50 % obyvateľov a všetkých obcí územia budúceho územného útvaru. Okrem tejto skutočnosti je viac ako zrejmé, že v Žiari nad Hronom sa v budúcom období bude nezamestnanosť podstatne zvyšovať, a to hlavne v dôsledkoch predpokladaného hromadného prepúšťania v Závodoch Slovenského národného povstania v Žiari nad Hronom, čo opätovne evokuje potrebu zriadiť tento úrad v súčasnom okrese v Žiari nad Hronom. V osobitnej časti dôvodovej správy návrhu zákona o orgánoch štátnej správy v oblasti sociálnych vecí, rodiny a služieb zamestnanosti sa uvádza, že kritériom spracovania návrhu, príslušného kreovania boli najmä dostupnosť, rozsah a obsah v súčasnosti vykonávanej štátnej správy, originálne špecifiká a podobne. Ani tieto veci v predmetnom prípade neboli však podľa stanoviska jednotlivých funkcionárov okresu Žiar nad Hronom a Žarnovica dodržané a zohľadnené. Z tohto dôvodu musím jednoznačne konštatovať, že v oblasti sociálnych vecí, rodiny a služieb zamestnanosti v Žiari nad Hronom príslušný súčasný úrad zabezpečuje viac ako 55 % služieb týkajúcich sa poskytovania dávok sociálnej pomoci, účelových dávok i štátnych sociálnych dávok z celkového súčtu poskytovaných dávok za všetky 3 okresy. No a na záver, ak dovolíte, trošku by som chcel povedať na inú tému. Myslím si, že býva určitou nepísanou samozrejmosťou, že pri predkladaní pozmeňujúcich návrhov sa zohľadňuje skutočnosť podania pozmeňujúceho návrhu v časovom slede. Žiaľ, ma mrzí, že musím upozorniť mladého kolegu, ktorého som považoval za skutočne seriózneho, za skutočne perspektívneho, na skutočnosť, z mojej strany aspoň ja nemôžem za seriózne považovať skutočnosť, že predkladá totožný pozmeňujúci návrh vtedy, keď takýto pozmeňujúci návrh je už v laviciach k dispozícii poslancom Národnej rady. Nebudem to hlbšie ani konštatovať ani charakterizovať, si myslím, že každý jeden z nás si z toho urobí obraz a posúdi veci tak, ako ich posúdiť má. Preto si myslím, že aj tu platí zásada, mala by teda platiť, pravidlo, aby sme si najskôr pozametali pred vlastným prahom a potom oslovili niekoho podnikateľom alebo podobne, i keď nemôžete mi vyčítať, že by som mal nejako blízko k pánovi ministrovi, pretože politicky sme skutočne ďaleko, i keď Hnúšťa od Rimavskej Soboty zase tak ďaleko nie je a vekovo sme tak, že sme sa možno aj niekde stretli. Ďakujem. Z. Martináková, podpredsedníčka NR SR: Pán poslanec Madej má faktickú poznámku. Uzatváram možnosť hlásiť sa s faktickými poznámkami.